
1.1. Геостратегическа характеристика 

Югозападният район обхваща площ от 20 306,4 кв.км. и е втори по големина на територията от районите в Р. България. На север района граничи с областите Монтана и Враца от Северозападен район и област Ловеч от Северен централен район, а на изток с областите Пловдив, Пазарджик и Смолян от Южен централен район. 

Южната и западната граница на Югозападния район съвпадат с държавната граница, като района граничи с 3 държави: 

· южна граница – Република Гърция;  

· западна граница – Република Сърбия и Черна гора и Република Македония.

ЮЗРП се състои от 5 административни области – София град, област Софийска, Перник, Кюстендил и Благоевград, които включват 52 общини.  
Със своето най-многобройно население (2 110 036 души към 31.12.2003 г.) и най-значителен икономически принос, ЮЗРП се определя като един от най-важните райони за цялостното развитие на страната.
Друг съществен фактор за развитието на ЮЗРП е границата му със Сърбия и Черна гора, Македония и Гърция. На територията на района функционират 7 гранични контролно пропускателни пункта, като 3 са на границата със Сърбия и Черна гора (Олтоманци, Стрезимировци, Калотина), 3 на границата с Македония (Златарево, Станке Лисичково и Гюешево) и 2 на границата с Гърция (Кулата и Илинден). Предвижда се да бъдат изградени и 3 нови ГКПП на границата с Македония – Невестино/Делчево, Симитли/Пехчево, Струмяни/Берово.

През територията на ЮЗРП минават важни национални пътища и три от десетте международни транспортни коридора: 

· коридор № 10 (Централна Европа-Белград-София- Истанбул);

· коридор № 4 (Северна и Централна Европа-Видин-София-Атина);

· коридор № 8 (Италия-Албания-Македония-София-Бургас-(Варна)-Кавказките републики).

Територията на Югозападния регион обхваща части от различни физикогеографски единици, което предопределя и разнообразието на природните условия и ресурси. Това разнообразие от своя страна оказва силно влияние върху стопанското развитие и връзките на региона.
1.2. Природни условия и ресурси 

1.2.1. Географско положение

Най-важната особеност на географското положение на Югозападния регион е, че в него се пресичат пътищата, характеризиращи изключително изгодното географско положение на България на Балканския полуостров. В рамките на Софийска област, обаче, те са строго предопределени от структурата на релефа. Релефът играе решаваща роля и при формирането на главните транспортно-икономически “врати” на областта – Петроханската седловина, Искърския пролом, Ботевградската седловина, Западните Задбалкански котловини, пролома Момина клисура, долините на Места , Струма и Струмешница. Същевременно по-голяма част от границите на Софийска област са заети от високи планини, което в значителна степен затруднява връзките със съседните държави и региони.
Релефът на територията на региона е разнообразен. Той е представен от планини, котловини, речни долини, проломи и др. Разнообразието на релефа е следствие от геоложкото развитие на територията и има значителен принос за развитието на туризма в страната.
Котловините заемат около 25% от територията на региона. По-големите от тях са Софийската, Радомирска, Трънската, Разложката, Габерската, Дивлянската, Самоковската, Кюстендилската. Котловинните дъна са заети от плодородни почви, на базата на които е развито растениевъдството. В котловините са се развили и основната част от селищата в региона, а през тях преминават и най-важните пътища.

Долинният релеф е представен от долините на реките Струма и Места и долинните разширения в Петричко, Санданско и Гоцеделчевско. Откритостта на тези релефни форми в южна посока позволява нахлуването на топли средиземноморски въздушни маси, което благоприятства отглеждането на топлолюбиви култури.
Планинският релеф е представен от ниски, средни и високи планини /Рила, Пирин, Осогово, Огражден, Малашевска планина, Влахина/. В региона се намират най-високите върхове в България - Мусала /2925м/, Вихрен /2914м/, Черни връх /2290м/ и др. Този тип релеф дава възможност за развитие на туризма, дърводобива и дървообработването, водоснабдяването и др. Той обаче е пречка за развитието на транспорта.
1.2.2. Климат 

Регионът се отличава с голямо разнообразие на климатичните условия и ресурси, поради разнообразието в релефа. Територията му попада в 2 климатични области: умерено-континентална и преходно-континентална. В южните части /Сандански, Петрич, Гоце Делчев/ се чувства силното климатично влияние на Средиземно море. В планинските райони с надморска височина над 1800м климатът е с изразени планински черти. Тези особености определят и вътрешнорегионалните различия в климатичните компоненти.
От запад на изток и с нарастването на надморската височина нарастват и валежните количества от 600 мм/м2 до около 1000 мм/м2 във високите части на Витоша, Осогово, Рила и Пирин.


Средногодишните температури нарастват от север на юг. В Трънската котловина средногодишната температура е 2,9оС, докато в района на Сандански, Петрич и Гоце Делчев стойностите й достигат 14оС.


В Югозападния регион духат предимно ветрове с посока “север-северозапад”. В котловинните полета често срещано явление е фьонът през пролетта и есента. Като цяло климатичните условия в региона са благоприятни за отглеждането на разнообразни плодови, зеленчукови, технически и зърнени култури.
1.2.3. Хидроминерални ресурси 

Водни ресурси 
Водните артерии на района – Искър, Марица, Струма, Места, са най-големите реки в България. Водите им се използват за добиване на електроенергия, водоснабдяване и изкуствено напояване. В материала се разглежда Западнобеломорски район за басейново управление на водите с център Благоевград.   В него са включени водосборните басейни на реките Струма и Места. Поречията на тези реки са най-водоносните сред речните басейни в страната, с най-голям годишен обем на отточните водни количества. Басейнът на р. Струма заема югозападния дял на България до границите със Сърбия, Македония и Гърция. Общата площ на горното и средното поречие на реката до държавната граница е 10797 км2. Водосборът обхваща една десета част от територията на страната и е вторият по големина след поречието на р. Марица. Река Струма има 42 притока от първи и втори порядък. Най-големите язовири са Студена (община Перник) и Пчелина (община Ковачевци). По поречието на р.Струма са изградени 14 ВЕЦ, като тенденцията е за продължаващо изграждане на нови съоръжения, предмет на частна инициатива. Водосбора на река Места 2767,1 км2 покрива 20 % от площта на района. Върху тях се формират 1131 млн.м3 повърхностни води в средна по отток година. Това са 32,6 % от оттока в този район. В национален мащаб р. Места заема 2,49 % от площта и формира 6,5 % от оттока. В поречието са построени 3 ВЕЦ - ВЕЦ “Якоруда” ползва езерни води, ВЕЦ “Разлог” – дневно изравнени води от водохващане на р. Бяла и мощен карстов извор, ВЕЦ “Топлика” е на напоителен канал. С най-голямо стопанско значение е р.Искър, която осигурява вода за столичния град, захранвайки язовир “Искър”. Площта на водосборната област на р.Искър е 8 646 км2 за цялото поречие, като основни притоци на река Искър са 25 реки. В поречието са изградени 8 ВЕЦ и се провеждат проучвателни мероприятия за изграждане на нови съоръжения.

Хидротермални ресурси  
Значителните експлоатационни и потенциални запаси от минерални води са от особено стопанско значение за Югозападния район за планиране. Комплексното им рационално използване има висок социално-икономически и екологичен ефект.Хидротермалните ресурси на ЮЗРП откриват уникални възможности за развитие на лечебния многосезонен туризъм, оранжерийно производство, геотермална топлофикация и др. Тези дейности могат да се развият в условията на свободно предприемачество и пазарно стопанство при широко участие на частни инвеститори. В района има много минерални извори. Те са солидна база за развитието на балнеотуризма в страната и оранжерийното зеленчукопроизводство. Най-известни са изворите в и около София- Банкя, Овча Купел, Горна баня, Кюстендил, Благоевград, Симитли, в Санданско-Петричкото поле, Сапарева баня,

Огняново и др. 
Понастоящем находищата на минерални води които имат практическо значение за икономическото развитие на Югозападен регион наброяват 63 бр. Общият регионален експлоатационен ресурс на находищата на минерални води в Югозападен регион възлиза на 831,525 л/сек. Долината на р.Струма (грабенова система) е една от най-интересните области -богати на термални води, на Балканския полуостров. Само в долината на р.Струма има 39 самостоятелни или свързани находища на термални води, 17 от които все още не се експлоатират, въпреки че са идентифицирани като температура и химически състав на водата. Температурата на минералните води се движи от 17(С до 102(С. Класификацията на минералните води според тяхната температура е направена с оглед да дава представа за възможностите за директно използване на водите както за балнеолечение и профилактика, така и за плувни басейни, отопление на оранжерии, топлофикация, промишлено производство и др.
Социално-икономическа ефективност имат балнеолечението и профилактиката, спортната дейност, чрез използването на плувни басейни с топли минерални води. С оглед на общата икономическа и социална ефективност, особено важно е развитието на международен туризъм за балнеолечение и профилактика и експортът на бутилирани минерални води.В Рила и ма 140, а в Пирин - 119 високопланински езера. Те са обект на посещение от много туристи.
1.2.4. Почви
Разнообразието в релефа, водите и климатичните условия определя до голяма степен и почвеното разнообразие в региона. Почвите имат изразена височинна зоналност-алувиално-ливадни, канелени, смолници, делувиално-ливадни, кафяви горски и планинско-ливадни. 

Почвеното разнообразие, наред с това на климатичните условия и хидроресурсите, определя отглеждането на разнообразни култури в този регион - зърнени, технически, бобови, фуражни, овощни насаждения /череши, ябълки, праскови/, лозя, фъстъци, бадеми, киви, картофи, зеленчуци и др.
В последните години започна поетапно засаждане на цитрусови  култури, кактои на  различни билки, орехи и т.н. с цел обогатяване на почвата и повишаване ефективността от нейното използване.

1.2.5. Екосъстояние на въздух, естествени надземни водоизточници – реки, езера, язовири; флора и фауна - резервати
Горски фонд
Той е представен от иглолистните гори в Пирин и Рила и от широколистните гори в Беласица и Стара планина. Почти обезлесени са западните части на региона /Брезнишко, Трънско и др./. Около 40% от територията на този регион е покрита с гори, но по-голямата част от тях нямат промишлено значение. На територията му се намират и основната част от защитените територии в страната.
Защитени територии 

Защитените природни територии в обхвата на Югозападния район на планиране са пряко свързани с проблема за опазване на природната среда и са неделима част от всички сфери на социално-икономическия живот на района. Те представляват площи, в които се опазва биологичното и ландшафтното разнообразие, природните и свързаните с тях културни ресурси, като се регулират чрез законови и други ефективни средства. В района широко представителство имат и шестте категории съгласно Закона за защитените територии.
Национални паркове

В Югозападния район за планиране влизат напълно два от трите Национални парка в страната (НП “Рила” и НП “Пирин”) и незначителна част от третия (НП “Централен Балкан”). В техните граници се включват и други защитени природни обекти, които остават под определения за тях режим. 

Национален Парк “Пирин” (40 332.4 ха) е с алпийски характер на ландшафтите, с наличие на 75 бр. върхове над 2000 м, 35 бр. циркуси и към тях 186 бр. езера. Горите заемат 38% от парковата територия със значително преобладаване на иглолистните видове, от които преобладават чистите насаждения. Поради голямото значение на парка за опазване на биологичното и ландшафтното разнообразие на България, той е включен в списъка на Конвенцията на ЮНЕСКО за опазване на световното природно и културно наследство.

Национален Парк “Рила” (81 046.0 ха) защитава най-обширната територия от българската субалпийска и алпийска зона с наличие на 40 върха с височина над 2000 м, над 120 постоянни и 30 временни ледникови езера. Горите в парка заемат 66% от неговата територия, а високопланинските ливади и пасища заемат 34%. Разпространени са естествени горски растителни съобщества от обикновен смърч, бял бор, обикновена ела, обикновен бук и бяла мура. В границите на парка съществуват около 1400 висши растителни вида, което представлява 38,35% от флората на страната. Около 100 вида от тях са вписани в  Червената книга на застрашените и редките видове. Установени и определени като защитени са 121 вида безгръбначни и гръбначни, като в Червената книга влизат 29 вида от тях. На територията на парка попадат четири резервата с обща площ 16220 ха, които имат по-висок защитен статут. Те са включени в списъка на ООН на националните паркове и еквивалентните на тях резервати.

Природни паркове

В Югозападния район за планиране изцяло влизат териториите на два от общо десетте природни парка в страната (ПП “Витоша” и ПП “Рилски манастир”). Техният защитен режим е значително по-ограничен от този на националните паркове. Има рестрикции, свързани със стопанската дейност на териториите на сравнително голяма площ, основните възможности са свързани с отдиха, туризма и рекреацията. 

Природен парк “Витоша”( 26 606.6 ха) е първият природен парк, обявен в България. Типични за ландшафта на парка са каменните реки и сипеите в резултат на специфичните изветрителни процеси на геоложката основа. В неговите граници се намират резерватите Бистришко бранище и Торфено бранище. На база изградена инфраструктура и провежданите благоустройствени мероприятия се създават отлични условия за отдих, туризъм, ски спортове, езда, колоездене, алпинизъм, делтаплнеризъм и други форми на рекреация.

Природен парк “Рилски манастир” (27 370.7 ха) обхваща горната част на водосбора на р. Рилска и целия водосбор на р. Илиина. Характерни ландшафти са срутищата, сипеите и сипейните конуси, скалисти върхове с дълбоки циркусни гнезда под тях, стръмните улеи, придружени от каменопади. В резултат на екзарационната дейност са се образували 26 ледникови езера. В границите на парка попада резервата Риломанастирска гора, както и самият Рилски манастир. Паркът има важно значение за развитието на туризма, като през него минават много туристически маршрути от локално, национално и международно значение.

Резервати

В Югозападния район за планиране за резервати и поддържани резервати са обявени отделни местности или кътове от природата в които се опазват представителни или уникални за страната природни екосистеми. В резерватите се забраняват всякакви действия, които нарушават самобитния характер на природата. С цел неутрализиране на неблагоприятни външни въздействия около някои от резерватите са обявени буферни зони. В поддържаните резервати се допускат някои поддържащи, направляващи, регулиращи или възстановителни дейности. На територията на Югозападния район на планиране съществуват 20 броя резервати с обща площ от 29 538.6 ха и 1 449.3 ха буферна зона.

Природни забележителности

За природни забележителности в Югозападния район за планиране са обявени обекти с геоложки, палеонтоложки или друг характер, които независимо от средата където се намират имат научна, културна, историческа или естетическа стойност. На територията на района съществуват 70 броя природни забележителности с обща площ 2 296.0 ха.  

Защитени местности

Тази категория защитени природни територии е най-подходяща за провеждане на дейности по съхраняване на биологичното разнообразие и има сравнително по-лек статут на защита. Като цяло защитените местности са в добро състояние и изпълняват своите функции по предназначение. 

Инфраструктура и селища
По брой на жителите Югозападният регион изпреварва значително останалите региони от страната. В територията му живеят 2142723д. или около 26% от населението на България. През последните 65 години населението нараства 2 пъти, главно поради миграциите към София, която през този период увеличава жителите си над 3 пъти. През последните 10 години обаче населението в региона намалява, макар и с по-бавни темпове в сравнение с останалите региони от страната.


В административно отношение селищата в Югозападния регион са обединени в 52 общини /1 голяма столична, 14 в Благоевградска област, 22 в Софийска, 9 в Кюстендилска и 6 в Пернишка област/. Населението е неравномерно разпределено по територията на Югозападния регион. Над 72% от него живее в общините София, Перник, Кюстендил, Дупница и Благоевград. Средната географска гъстота на населението в региона е около 106д/км2. Нейните стойности са различни за отделните области. Селищната мрежа в Югозападния район за планиране включва 953 селища, от които 46 градове и 907 села. Структурата на градските центрове включва един голям град – София (1 113,4 хил. души), три града с население над 40 хил. души – Благоевград (71,1 хил. души), Кюстендил (49,3 хил. души) и Перник (84,5 хил души), четири града с население над 25 хил. души – Дупница (37,0 хил. души), Петрич (29,9 хил. души), Сандански (26,5 хил. души) и Самоков (27,2 хил. души). 63% от населението е концентрирано в градовете, които са областни центрове.
Средната раждаемост в региона е 7,5‰ . Застаряването на населението е основният фактор за нарастването на смъртността в Югозападния регион, като нейното ниво достига 14,4‰ (11,6‰ в градовете и 20,1‰ в селата). В резултат от негативните тенденции в раждаемостта и смъртността нарастват отрицателните стойности на естествения прираст (-5,6‰ за 1998г.). 
В сравнение с останалите региони от България миграционната подвижност на населението е най-ниска. Това се дължи основно на намаляващия миграционен приток към София и другите по-големи градове, поради нарастващата безработица и оскъпяването на живота в тях. С положително миграционно салдо са град София, Благоевградска, Бобовдолска, Гоцеделчевска, Радомирска, Разложкa и още няколко по-големи общини в региона. Водещ е миграционният поток между градовете в региона, но бързо нараства потокът от градовете към селата.

Поради спецификата на стопанската специализация на Югозападния регион заетостта на населението му се отличава с редица особености. На територията му живеят около 30% от заетите в страната. Този регион се отличава с по-висока заетост в отрасли като транспорт, наука, здравеопазване, управление, промишленост, търговия и др. В промишлеността са заети около 35%, при 27% за страната, а в образованието - над 12%, при 13% за страната.
Образователната структура на населението в ЮЗРП се характеризира с висок относителен дял на население с висше и полувисше образование – 19% (13 % средно за България), което е приблизително 43 % от населението с висше и полувисше образование в страната. Преобладава групата на жителите със средно образование, като техният дял е 40 % спрямо 36 % за България. Населението с основно и под основно образование възлиза на 35 % от населението в ЮЗРП, при 43% средно за страната.

1.4. Икономическа характеристика 

Стопанството на региона е с изявен промишлен облик, което се дължи на наличието на пазари, работна ръка и добре изградена транспортна инфраструктура. 
1.4.1. Промишленост. 
В региона са регистрирани 33% от активните стопански субектa в страната. Важно е да се отбележи, че черната и цветната металургия, машиностроенето и металообработването, химическата промишленост и други отрасли на тежката промишленост не са развити в подбраните от нас територии предложени за нуждите на здравен, спортен и уелнес туризъм. По тази причина те няма да бъдат обект на нашето внимание.
А/. Енергетиката в региона се развива на базата на находищата на кафяви въглища и хидроресурсите в Рила и Пирин. Отрасълът дава над 3% от ОПП в региона, 13,5% от електроенергията в страната и над 14% от въглищата.
 
Б/. Промишлеността за строителни материали разполага с богата суровинна база за развитие, с осигурено потребление и работна ръка. Тя произвежда едва около 1,7% от ОПП в региона, като делът й е постоянен през последните 10 години.
В/. Дърводобивната и дървообработваща промишленост дават около 1,8% от ОПП в този регион. Отрасълът е развит на базата на горските ресурси в планинските части от територията му. Ето защо, основните му центрове са Разлог, Белица, Якоруда, Гоце Делчев, Банско, Етрополе, Копривщица. По-големите мебелни предприятия се намират в София, Банско, Сливница, Кюстендил, Благоевград. В региона се произвежда около 22% от дървения материал и над 31% от дъските в България.

Г/. Хранително-вкусовата промишленост се развива в Югозападния регион на базата на суровините, работната ръка и потреблението. Отрасълът произвежда около 10% от ОПП в региона. Тук са застъпени повечето от нейните подотрасли. Силно развити са тютюневата, консервната, млекопреработващата, месната промишленост. Потребителският фактор е определящ и за развитието на пивоварната промишленост в Югозападния регион. Сега функционират 3 пивоварни /2 в София и 1 в Благоевград/, в които се произвеждат около 20% от бирата в страната. Винарската и спиртоварната промишленост са развити под въздействието на суровинния и потребителския фактор. Центровете на винопроизводството са селищата по река Струма /Сандански, Мелник, Илинденци, Петрич, Дупница/. В региона се произвеждат 2,4% от гроздовите вина в страната.
Винопроизводството е съсредоточено предимно в селищата по долината на р. Струма – Мелник, Сандански, Благоевград, Дупница. Мелнишкото и Пиринското вино са известни с високите си качества и се изнасят в чужбина.
Д/. Развитието на леката промишленост в Югозападния регион е под въздействието на потребителското търсене, наличието на суровини и работна ръка. Застъпени са почти всички нейни подотрасли. Текстилната и трикотажната промишленост произвеждат 3% от ОПП в региона. На базата на текстилната промишленост и потребителското търсене в този регион е развита и шивашката промишленост. Тя осигурява 0,8% от ОПП в региона. По-големите предприятия от отрасъла са в София, Петрич и Благоевград. Кожаро-кожухарската и обувната промишленост дават около 1,2% от ОПП в региона. 
1.4.2. Селско стопанство. 
За разлика от други региони в страната този отрасъл има значително по-ограничено място сред добивните отрасли, поради изразения планински релеф и малък поземлен ресурс.  Югозападният регион разполага само с 9,7% от обработваемата земя в България, а тя от своя страна е едва 23% от общата му площ.Основната част от обработваемите площи са с големи наклони и с напреднал ерозионен процес, което затруднява тяхната експлоатация и ограничава продуктивността им. Тези неблагоприятни условия за развитието на растениевъдството продължително време определят водещото място на животновъдството в региона.
А/. Растениевъдството е специализирано основно в производство на зеленчуци, овощни култури, тютюнопроизводство, някои технически култури, отглеждането на фуражни култури и трайни плодови и ягодови насаждения. Зеленчукопроизводството и плодопроизводството в Югозападния регион са стабилна суровинна база за консервната промишленост.

Б/. Животновъдството е със стари традиции в региона, като основните фактори за развитието му са фуражната база, работната ръка с производствен опит и наличието на пазари за продукцията му. Водещ подотрасъл е говедовъдството. В региона се намират около 13% от говедата в страната. По реките Струма и Места се отглеждат и биволи. Наличието на планински пасища е важен фактор за развитието на пасищното овцевъдство и козевъдството. За нуждите на домакинствата в планинските и полупланински части от региона се отглеждат магарета, мулета и катъри. Силно развито през последните години е и коневъдството - основно в Софийско, Кюстендилско, Благоевградско. За нуждите на ХВП в Югозападния регион са развити още свиневъдството, птицевъдството, зайцевъдството. Има добри условия и за пчеларство в региона, поради което тук се намират 10% от пчелните семейства в България.

1.4.3. Транспорт.  
За неговото развитие влияние оказват географското положение на региона, демографското и стопанското му развитие, както и наличието на столичен град. Развити са почти всички видове транспорт, с изключение на водния.
Ж.п. транспортът разполага с електрифицирани основни линии, а някои участъци са удвоени, с което се улесняват превозите. Основните ж.п. линии, излизащи от София, са насочени към Пловдив, Варна, Бургас, Кулата и Кюстендил.

Автомобилният транспорт разполага с около 7000км пътища или почти 19% от дължината на автомобилните пътища в България. През територията на региона преминават около 120км автомагистрали /”Хемус”и”Тракия”/. Гъстотата на шосейната мрежа е около 345км/1000км2. В региона е развит въздушният транспорт, летището в София е основното за страната.
През Югозападния регион преминават трасета и на тръбопроводния транспорт, както и някои далекопроводни мрежи.
Наличието на разнообразни транспортни връзки спомага за стопанското и демографското развитие в територията на региона.
1.4.4. Съобщителна мрежа
Регионът се характеризира и с добре развита съобщителна мрежа. На територията му се намират 18,5% от ПТТС в страната и над 30% от телефонните постове.


Концентрацията на население,производствени мощности, добре развитата транспортна и съобщителна мрежа и наличието на разнообразни природни и антропогенни туристически ресурси в територията на Югозападния регион са важни предпоставки и за развитието на туризма. Като туристически центрове са развити още преди Втората световна война Боровец, Банкя, Кюстендил. Днес, наред с посочените туристически центрове, атрактивни туристически обекти са Рилският манастир, Банско, Витоша, Копривщица, Сандански, Мелник и др. Те дават възможност за развитието на планински, познавателен, краткотраен, балнеолечебен, конгресен, селски, еко и редица други видове туризъм.
1.4.5. Търговия. 
В региона се намират над 20% от търговските обекти в страната и се осъществяват над 33% от стокооборота. Поради концентрацията на население в София и останалите областни центрове в региона, именно в тях е концентрирана и основната част от обслужващата инфраструктура. 
1.4.6. Туризъм. 
Високите върхове, кристалните езера, легендарните гори, хубавите поляни на Рила и Пирин, пирамидите на Стоб, Кътина и Мелник, водопадите при Костенец и Скакавица, минералните извори в и около София, Банкя, Сепарева баня, Кюстендил, Сандански и Перник, както и историческите забележителности - Рилски манастир, Копривщица, благоприятстват развитието на вътрешния и международен туризъм. 
1.4.7. Здравеопазване. 
Тук се намират над 25% от болничните легла и над 20% от аптеките в България. 
1.4.8. Образование. 
На територията на региона функционират около 20% от учебните заведения. Той разполага с 13 колежа и 20 ВУЗ, в които учат 122 000 учащи се и са заети 13 200 преподаватели.
1.4.9. Култура. 
В региона има 17 театъра, 40 кина, 57 музеи, 856 читалища и над 1650 библиотеки. Наличието на такава огромна материална база на образованието, науката и културата доказва значението на региона и конкретно на София като център на страната.

1.5. Административно – териториално устройство 

В административно отношение регионът се състои от две области. На базата на големите различия в природните условия и ресурси, историко-икономическото развитие, конкуренцията на населението, специализацията на производството, характера на стопанските връзки и други, на територията са се оформили Софийско-Пернишки и Струмско-Местински подрегиони. 

По стопанска структура Софийско-Пернишкият подрегион е типично промишлен. Той дава 23 % от промишленото и едва 4 % от селскосторанското производство на България. Струмско-Местинският подрегион произвежда 3,6 % от промишлената и 6,3 % от стопанската продукция на страната. 


ВТОРА ЧАСТ : възможностите за развиване на здравен, спортен и уелнес туризъм Струмско-Местинския подрегион

Обект на настоящата разработка са градове, курорти, курортни места в Струмско-Местинския подрегион, който е по-слабо икономически развит, но разполага с прекрасни възможности за развиване на спортен, здравен и уелнес туризъм. Той е разположен по поречието на реките Струма и Места, които лъкатушат през китни долини, оградени от високи планини.В  техните масиви се намират природни резервати съхранили екзотични видове от флората и фауната на тези географски ширини. От този подрегион разглеждаме възможностите за развиване на здравен, спортен и уелнес туризъм в Благоевградска област с представител община Сандански и курортна местност Катарино, и Кюстендилска област с общини Кюстендил и Сапарева баня.

2.1. ОБЛАСТ КЮСТЕНДИЛ
2.1.1. Община Кюстендил
КЮСТЕНДИЛ

ПРИРОДЕН РЕСУРС

Географско разположение
Кюстендил е разположен в югозападната част на Република България, в Кюстендилското поле, на 527 метра над морското равнище. Общината има важно географско положение: на запад граничи с Република Македония, като разстоянието до границата от административния център град Кюстендил е само 23 км и с Република Сърбия, с разстояние до границата около 30 км. На север граничи със Земенски пролом, на изток – с Конявската планина и Софийска област.). Административен, стопански и културен център на общината, град Кюстендил е балнеоложки и културен център с национално и международно значение, археологически и културен резерват, изходен пункт за туризъм и ски-спорт в планина Осогово. Кюстендил е свързан с другите точки в страната чрез автобусен и железопътен транспорт. Има редовни автобусни линии до столицата София и съседните градове. 

Релеф
Релефът на общината е разнообразен - плодородна котловина и долини, разделени с хълмисти земи и планини. Северната и западната й част заемат т. нар. Кюстендилско краище и имат силно разнообразен релеф, включващ части от граничната Милевска планина, Чудинска планина, Земенска планина и на изток Конявската планина.
Климат
Климатът на общината е установен като най-близък до преходно-континенталния. Средногодишната температура е 10,3(С. Температурният режим се характеризира с някои особености. Зимно време се наблюдават денонощни температурни инверсии, а през лятото в резултат на прегряване на атмосферния въздух максималните дневни температури са покачват до 35-37( С. През зимните и пролетните месеци в града се появява топлия и поривист вятър “фьон”, който предизвиква рязко затопляне на времето. Валежите в Кюстендил не са обилни - средногодишното им количество възлиза на 589 мм с максимум през май–юни, минимум – през август и вторичен минимум – през ноември и декември. Възможни са слани от края на м. септември до края на м. април, дори до първото десетдневие на м. май. 

Хидроминерални ресурси

На територията на град Кюстендил бликат топли минерални извори с лечебни свойства. Те са съсредоточени в разлома, разделящ Осоговската планина от Кюстендилската котловина в ивица дълга около 1 км и ширина 200 – 250 м.
Изворите (четиридесет на брой) са каптирани в общ резервоар. Дебитът им е 35 литра/сек. Минералната вода при каптажа е с температура 74ْ С - една от най–горещите в страната. Тя е бистра, безцветна със силен мирис на сероводород, обща минерализация 643,53 мг/л. Характеризира се като хидрокарбонатно-сулфатно-натриева, сулфидна, флуорна и силициева, слабо радиоактивна, с алкална реакция.  Притежава доказани лечебни свойства за лечение на заболявания на  опорно-двигателния апарат, дихателните пътища, гинекологични  и неврологични заболявания. Множеството минерални извори, разположени върху територията на общината в съчетание с прекрасната природа и богатото културно-историческо наследство са изключително благоприятна предпоставка за развитие на различни форми на туризъм. 

Екосъстояние на въздух; естествени надземни водоизточници, реки,езера,язовири; флора и фауна - резервати и т.н.

Почвената покривка в района на общината се отличава с голяма пъстрота, която се обуславя от сложния геоложки строеж и разнообразието на релефните форми на района. Могат да се посочат четири основни почвени видове - алувиално-ливадни, чернозем-смолници, канелени горски почви и кафяви горски почви.

Водното богатството на Кюстендилска община е представено от подпочвени, речни, язовирни и минерални води. Най-голямо значение за водния баланс имат речните води. През града протичат две реки - Банщица и Колушка, през територията на общината - Струма, Соволска Бистрица, Драговищица и Новоселска /Слокошка река/.

Важно значение за водния баланс на общината имат и язовирните води. По-големите язовири са “Берсин” (4,6 млн. куб. м), ”Дренов дол“(3,5 млн. куб. м) и “Багренци” (2,2 млн. куб. м) и язовир “Кюстендил”, който все още се изгражда. Техните води са предназначени преди всичко за напояване и рекреационни цели. 

Флора и фауна

Флората на Кюстендил включва над 1200 вида – 1/3 от всички видове в България. В планината Осогово растат 1128 вида, от които 35 дървесни, 47 храстови, 715 многогодишни тревисти и 331 едногодишни растения. Голяма част от тях са лечебни, с ценни стопански и декоративни качества. Съвременният облик на естествената растителност до 800 м надморска височина се определя от фитоценозите на горуна, благуна, цера, обикновения габър, келявият габър и др. Растителната покривка в Осоговска планина е изградена предимно от букови фитоценози и по-ограничено от гори от черен и бял бор, смърч и ела. Изкуствено са създадени култури от смърч, бял бор, лиственица, ела и други дървесни видове. Скалистите карстови терени и средиземноморското влияние по долината на река Струма обуславят състава на флората в Земенската и Конявската планина. Склоновете на Конявската планина, наречени “средиземноморски оазис”, са заети от воден габър, космат дъб, мъждрян, червена хвойна, както и от представители на субсредиземноморската флора. Заоблените каменисти била и планински ливади над 1700 м. надморска височина са заети от сибирска хвойна, черна и синя боровинка, мечо грозде и др. Покрай потоците и влажните места се срещат чемерика, омайниче, алпийска сонданела, насекомоядна петлуга.

Животинският свят е разнообразен. В планинската част на общината типични животински обитатели са кеклик, яребица, пъдпъдък, усойница, планинска жаба, див заек, обикновена полевка, катерица, невестулка, сърна, лисица, етиопски лешояд, балкански кеклик, ливаден гущер. В реките се срещат пъстърва, скобар, шаран, речен кефал, черна мряна, каракуда, дългокрака гръцка жаба и др. Кюстендилската котловина е един от важните прелетни пътища, поради което богата е и птичата фауна в региона. Представители на птиците вписани в Червената книга са скалният орел, гарванът гробар, черният кълвач, гълъбът хралупар и синята гарга. Сред защитените насекоми са планинската розалия, бръмбарът носорог, еленовият рогач и червеният Аполон (пеперуда). 

Защитени територии

В близост до южната част на града се намира лесопарк Хисарлъка - парк с останки от римска крепост от ІІ-ІІІ в. Намира се в подножието на планината Осогово, и е част от традицията за дневен и седмичен отдих, свързан с културни празници и прояви, като “Кюстендилска пролет”, провеждане на зелени училища и обучение на подрастващите към опознаване и съхранение на природните дадености. Заема площ от 1 300 дка. В парка преобладава иглолистната дървесна растителност, обширни поляни и свободни пешеходни пространства с различни изгледни площадки към забележителните пейзажи на Кюстендилската котловина, планините Осогово, Рила и Пирин. Създадени са много алеи, кътове за отдих, детски комплекси и спортни площадки, велосипедна алея и зоопарк. Реновирана е парковата инфраструктура на лесопарка и е изграден екологичен информационно–обучителен център. Хълмът е свързан с Кюстендил с два панорамни асфалтирани пътя. От високите части се открива панорама към Кюстендил, кюстендилската котловина и оградните планини. На билната заравненост е разкрита късно антична крепостна стена, Акропол на римска Пауталия. Паркът е изходен пункт за планина Осогово.

В Осоговската планина е разположен природния резерват “Църна река” обхващащ представителна екосистема на първични букови съобщества в климаксова фаза и представя най-характерните биоценози на планината. На територията на планината са разположени още природната забележителност “ Юч бунар”- група дървета от секвоя на възраст от 110 години, и Природна забележителност “Вековна букова гора” в непосредствена близост до средновековния манастир “Св. Лука”. Недалеч от местността “Бег бунар” се намират планински торфени блата с характерна растителност. Релефът на планината е пресечен и разнообразен със заоблени главни била и ясно разчленена хидрографска мрежа, удобен за пешеходен туризъм. Маркираните 11 бр. туристически маршрути с различна продължителност и трудност преминават през територии със значително видово разнообразие, включително редки, защитени и застрашени видове, ендемити, реликти и лечебни растения. Благоприятните условия в Осоговската планина за развитие, размножаване и разпространение на дивеча, наличните дивечови запаси, изградената база за интензивно развитие към ДДС “Осогово”, построените чакала, заслони и места за почивка и лагеруване създават отлична възможност за развитие на ловен туризъм. Постоянният воден отток и подходящите местообитания за балканска и американска пъстърва правят привлекателни за риболовен туризъм горните течения на реките Елешница, Новоселска, Глогозка, Млачка.

КУЛТУРНО И ИСТОРИЧЕСКО НАСЛЕДСТВО

История на региона

Кюстендил е един от най-древните български градове. През V-ІV век пр.н.е., привлечени от лековитите минерални извори, траките основават селище. През І в. римляните превръщат града във важна крепост, търговска артерия и известен балнеологичен курорт, който наричали Пауталия. През І–ІІ век Пауталия прераства в град с интензивен живот и е административен, стопански и културен център на своята територия. Неговото значение се запазва и през късната античност.

Забележителности
Манастири – най-голямата забележителност на областта и на цяла България е Рилският манастир. Основан е през 10 век от Св. Иван Рилски, в горното течение на Рилска река. Рилският манастир е един от културните паметници в България, включени в списъка за световното наследство на ЮНЕСКО. През 1961 г. манастирът е обявен за Национален музей "Рилски манастир", през 1976 г. - за Национален исторически резерват, а от 1983 г. е под егидата на ЮНЕСКО. В Рилския манастир се пазят ръкописи, старопечатни книги, документи от XIV-XIX в., а в музея - много старинни предмети, като черковна утвар, жезли, икони, оръжия, монетна колекция и др.Рилският манастир е разположен на 1,147 метра надморска височина сред ухаещите иглолистни гори на планината Рила. 

Обителта представлява комплекс от култови, жилищни и стопански постройки с обща площ 8800 кв. м. Рилският манастир се отличава с уникална архитектура. Отвън, с 24-метровите каменни стени на основните си сгради, които образуват неправилен петоъгълник, манастирът има вид на крепост. Затова поклонникът или туристът, който попада във вътрешността през една от двете железни порти, остава изненадан от мекотата на архитектурните форми: арки и колонади, покрити дървени стълби и резбовани чардаци, зад които са килиите – 300-400 на брой. В средата на калдъръмения двор в странна симбиоза съжителстват суровите бойници на Хрельовата кула и бароковите сребърни куполи на главната църква. В средата на вътрешния двор се издига най-старата сграда в комплекса – впечатляваща каменна кула, създадена от местния феодал Севастократор Хрелю през 1334-1335 г. Непосредствено до нея стои и малка църква, която е само няколко години по-млада (1343 г.). В по-нови времена (1844 г.) към кулата е добавена и камбанария. Приблизително от същия период датира и главната манастирска черква “Рождество Богородично”. Архитект е майстор Петър Иванович, който работи по нея межу 1834 и 1837 г. Храма е 5-куполен, с три олтарни ниши и два странични параклиса. Едно от най-ценните неща вътре е иконостаса със своята невероятна дърворезба. Стенописите са завършени през 1846 г. и са дело на много майстори, но само известния Захари Зограф се е подписал под своите рисунки. В църквата има и голям брой стойностни икони, създадени между 14-ти и 19-ти век. 
Архитектурно наследство - къщи, селища-резервати и др

Археологически разкопки
Земите по горното течение на р.Струма/Кюстендилски и Дупнишки район/ през античната епоха са били обитавани от тракийското племе дентелети. Сведенията на античните автори свидетелствуват за ролята, която те са играли в историята на западнотракийските земи. При наличието на благоприятни географски условия възникват две значителни тракийски селища – Пауталия/Кюстендил/ и Германия/Сапарева баня/. Пътищата , които са свързвали Горнострумската област със съседните райони и най-вече с гръцкия юг съдействуват за развитието на стопанските и културни контакти и влияния. Ценни данни в тази връзка дават откритите монетни съкровища от елинистическата епоха. 

С установяване на римската власт земите на дентелетите са включени в стратегиите полска и планинска Дентелетика, обединени по-късно в една. Пауталия през І – ІІ век прераства в град с интензивен живот и е административен, стопански и културен център на своята територия. Неговото значение се запазва и през късната античност. В новосъздадената провинция Вътрешна Дакия, Пауталия е бил третият по значение град. През неговата територия е минавал един от главните пътища – Сердика – Пауталия – Стоби, водещ за Адриатика, който заедно с естествения път по долината на р.Струма и редица второстепенни пътни артерии способствуват за развитието на рудодобива, земеделието и скотовъдството, занаятите, както и за оживените търговски връзки с други антични центрове. 
В резултат от дългогодишните археологически проучвания в Кюстендил са разкрити редица паметници на материалната култура и изкуство през римската и ранновизантиийската епоха. В над 20 сектора е проследено трасето на Градската крепостна стена на Пауталия.Очертания от нея град в равнината е с площ 29,30 ха. Проучени са редица сгради – магазини, жилища, базилики и др. Сред тях се открояват римските терми от ІІ –ІІІ в. като една от най-представителните сгради в Пауталия. Многобройните находки на надписи, оброчни плочи, бронзови и керамични съдове, архитектурни детайли, скулптурни произведения, мозайки, накити, монети и др.изясняват моменти от бита и духовния живот на местното тракийско население. Локализирани са и некрополите на Пауталия. Разкритите в тях погребални съоражения и инвентар дават данни за погребалните обичаи. 
РИМСКИ ТЕРМИ 
Намират се в централната част на гр. Кюстендил, в съседство с джамия “ Ахмед бей”, в която се помещава археологическата експозиция на Регионален исторически музей Кюстендил. Римските терми –публична баня, са изградени през ІІ-ІІІ в. Вероятно те са част от голям комплекс-асклепион. Съчетанието на различните строителни техники и архитектурни решения правят термите на Пауталия един от най – интересните паметници от римската епоха в българските земи. Те са един от символите на град Кюстендил.

КЪСНОАНТИЧНА И СРЕДНОВЕКОВНА КРЕПОСТ”ХИСАРЛЪКА”
 Намира се на най-високата равнинна част на хълма “ Хисарлъка”,издигащ се на 2 км. югоизточно от Кюстендил. 
Крепостта е изградена в края на ІV-началото на V в. Поправяна през VІ в., тя преживява Първата и Втората българска държава и е съборена от османските завоеватели през XV в. Крепостта има форма на неправилен многоъгълник, с размери 117/175 м и площ 2,12 ха. В различни сектори на крепостната стена са разположени четиринадесет кръгли, триъгълни и правоъгълни кули; две порти и пет потерни. Най-главната и най-широка порта е на източната стена, близо до главния път. Крепостната стена, в зависимост от терена има различни ширини от – 1,60 до 3,00 м. Предполагаемата височина на стените е 10 м, а височината на кулите – 12 м. Техниката на градеж е opus mixtum .
ВЪЗРОЖДЕНСКА ЦЪРКВА “ СВ. МИНА”
Църквата е разположена в западната част на град Кюстендил. Изградена е през 1859г., като манастирска църква. По план представлява трикорабна псевдобазилика без притвор. Портик от юг води към малък подземен параклис с аязмо-светена вода.

Църквата “Св. Георги” 
Намира се в югозападната част на Кюстендил, в квартал Колуша (средновековното село Коласия). Това е най-старата запазена средновековна църква в Кюстендил. Според архитектурните й особености и неотдавна разкритите средновековни стенописи, датирането й може да се отнесе към края на Х - началото на ХI в. Съществува предположение, че тук се намира гробът на българския цар Михаил ІІІ Шишман, убит в битката при Велбъжд през 1330 г. През ХІХ в., църквата е разрушена от турците (до основите на сводовете). През 1878-1880 г. е възстановена  
Средновековните стенописи са редки паметници, носещи характерните черти на монументалната византийска живопис в България, а възрожденските - разширяват и обогатяват представите за българската църковна живопис от този период. Църквата притежава голяма историческа, художествена и архитекурна стойност.
ПИРКОВА КУЛА
Средновековната отбранителна кула в град Кюстендил позната под името “Пиркова” се намира в централната част на града до римските терми . Названието “Пиркова” произхожда от гръцката дума - “пиргос”, което означава кула. Тя се отнася във времето между края на XIV и първата четвърта на ХV в.
ОБЗОРЕН КУЛТУРНО-ТУРИСТИЧЕСКИ МАРШРУТ “Кюстендилски регион – средище на древни култури”
( КЮСТЕНДИЛ – НЕВЕСТИНО – САПАРЕВА БАНЯ – РИЛА – РИЛСКИ МАНАСТИР – БОБОШЕВО – КЮСТЕНДИЛ 
Предложеният тридневен маршрут обхваща стойностни архитектурни, художествени и исторически паметници на културата от VII хил. пр.хр. до днес. Основният маршрут дава възможност за осъществяване на алтернативни тематични маршрути – с познавателен, религиозен и научен характер.

Традиции, бит, занаяти

Празници, фестивали

От 1965г. ежегодно в деня на пролетното равноденствие се чества Празникът на гр.Кюстендил и се избира мис Кюстендилска пролет.

Музеи, изложби, пленери

Градски исторически музей – открит на 6.08.1944 г. 

Художествената галерия в Кюстендил, носи името на най-значимия български художник  ВЛАДИМИР ДИМИТРОВ-МАЙСТОРА / 1882-1960 /.

Това е един от най-ярките самобитни български художници, близък с изкуството си до живота и бита на народа. С националния си характер неговото изкуство е оставило дълбоки следи в нашата живопис. 
2.1.2. Община Сапарева баня

САПАРЕВА БАНЯ

ПРИРОДЕН РЕСУРС
Географско разположение

Сапарева баня е разположена е в подножието на Кабулския дял на Северозападна /Мальовишка/ Рила, на 750 м надморска височина, на левия бряг на р. Джерман . Намира се на 80 км южно от София, до международния транспортен коридор № 4, на 15 км източно от международен път Е-79 / София-Кулата/. До града се стига с автомобилен транспорт. Подържа се пряка автобусна линия до столицата.  
Климат
Сапарева баня и нейният район са на границата на две климатични влияния – континенталното от север и средиземноморското от юг. Проникващите въздушни маси от юг по долината на Струма и Джерман определят преходно-континенталния климат, който тук е с малка годишна температурна амплитуда – хладно лято и мека зима. Средно годишната температура е 9,7 С, като максимумът е през месец август – 20,2 С, а минимумът – през януари – 0,7 С. Ветровата циркулация е със западна и северозападна компонента. В най-ниските части на котловината в антициклонални дни, през летния сезон, скоростта на вятъра от 0-0,5 м/сек. стига до 1 м./сек., а в местата над 1600-2000 м.н.в. – до 1,5-2 м/сек., което обуславя появата на планинския бриз, твърде благоприятен за курорта от биоенергетично гледище. Броят на дните с мъгла е нисък. Средногодишният валеж  е около 704 мм. на кв.м. В равнинните части снеговалежите  са краткотрайни и малки по количество, докато във високите части на планината те са обилни и снегозадържането продължава до края на месец май. 

Хидроминерални ресурси
Сапарева баня е курортно място, известно с топлите си минерални води, лечебен климат и чисти планински води. 

Символ на града и най-голямата атракция за посетителите му е гейзерът. Това е истинско природно чудо, единствено на Балканите. Той избликва през 1957г. и от тогава до сега изхвърля на всеки 6 сек. минерална вода с температура 1030C на 18 м височина. Горещата минерална вода е едно от най-ценните богатства на Сапарева баня. Тя се характеризира като леко сулфидна, силициева, флуорна, слабо минерализирана, сулфатна- хидрокарбонатно-натриева, хипертермална с алкална реакция. Нейната физико-химична характеристика определя и профилировката на курорта – място подходящо е за лечение и профилактика заболявания на опорно-двигателния апарат, периферната нервна система, дегенеративни ставни, кожни, метаболитни и гинекологични заболявания. Минералната вода допринася за развитието на туризма, балнеолечението и оранжерийното производство.

Екосъстояние на въздух; естествени надземни водоизточници-реки,езера,язовири; флора и фауна - резервати и т.н. 1/3 от територията на общината е включена в национален парк Рила. Растителният свят в тази част на Рила, както и в цялата планина, е разпределен на височинни или вегетационни пояси, което се обяснява с климатичните особености на планината и с експозицията на отделните места. Главните растителни пояси са горист и тревист.

Горският пояс започва от южните окрайнини на селата и града на Сапаревобанската община и стига до над 2000 м. надморска височина. Най-ниско са разположени широколистните гори, в които преобладават бук, липа и бреза. Те се преливат в обширните площи, покрити с ценни иглолистни гори от бял и черен бор, смърч, ела и бяла мура. В най-високите части вирее клекът.Тревистият пояс обхваща билните части, заети от алпийски пасища.        
 На 10 км от Сапарева баня е курортът Паничище /1350 м надморска височина/, където се намира и безотточното езеро Паничище - най-ниско разположеното рилско езеро, с чиято форма е свързано името на местността и на курорта. Градът е изходен пункт за преходи до Седемте Рилски езера. Циркусът на седемте рилски езера е най-големият в Рила. Езерата са разположени на отделни циркусни стъпала и представляват най-живописната езерна група в Рила. Друга интересна природна забележителност е Овчарченският водопад на река Горица /39 м./, с. Овчарци. Намира се на 900 м. Представлява седем навързани един на друг водопади. От Сапарева баня тръгват някои от най-популярните рилски туристически маршрути за Мальовица, Скакавица, Седемте рилски езера, Ресиловския манастир, Боровец и Рилския манастир. По екологична пътека може да се стигне до водопада на река Бистрица, маркирани пътеки отвеждат до планинските хижи, а любителите на височините могат да достигнат върховете Голям и Малък Сиврия, Кабул и др. От Сапарева баня започва популярният туристически маршрут през Рила  - Паничище – х.Рилски езера - х.Седемте езера – х.Мальовица – з.Страшното езеро - з.Кобилино бранище – х.Рибни езера – х.Семково – Белица.Тук се провежда и  ежегодният високопланински екопробег.
КУЛТУРНО И ИСТОРИЧЕСКО НАСЛЕДСТВО

История на региона
Територията на сапаревобанския район е осеяна от множество паметници на отминали култури. На територията на общината се намира праисторическото селище Кременик, където са открити много археологически находки, доказващи, че там животът по тези места не е прекъсвал от ранния неолит. 

Най-старото известно име на град Сапарева баня е Германея. Тракийско селище, чието име е свързано с топлите минерални извори, които бликат по тези места. В римско време по тези места минава пътят на римската армия, свързващ Тракия с Македония. Германея се разраства като административен център на  провинция Вътрешна Дакия, изграждат се множество бани и сгради за лечение и отдих на войниците. В северо-западната част на населеното място могат да се посетят останките на античния град “Германия”.

Забележителности
Манастири

Средновековието в района е илюстрирано със средновековните църкви “Св. Никола” в гр. Сапарева баня – XII-XIII в., ”Св. Никола” и “Св. Архангел Михаил” в с. Сапарево. Българският възрожденски дух от средата на XIX век е съхранен в църквите “Св. Четиридесет мъченици” в гр. Сапарева баня, ”Св. Георги” в кв. Гюргево, “Св. Богородица” в с. Сапарево, “Св. Йоан Богослов”в с.Овчарци и “Св. Николай” в с. Ресилово – всички дело на известни и неизвестни майстори зидари, дърворезбари и иконописци. За любителите на християнското изкуство сигурно представлява интерес гъстият пояс от запазени манастири, параклиси и оброчища, който опасва Сапарева баня и съставните й села от юг и югоизток (Ресиловски манастир “Покров Богородичен”, манастирчетата “Св. Стефан” и “Св. Архангел Михаил”, параклисите и оброчищата “Св. Богородица“, “Св. Петка”, “Св. Варвара”, ”Св. Тодор”, ”Св. Петър”, “Св. Георги”, “Св. Илия” и др.)

Традиции, бит, занаяти
В региона е съхранената и традиционна празнично-обредна система. Тук ежегодно се провеждат Кукерски празници, Тодоровден с конните надбягвания, традиционни събори с курбан на Св. Богородица и на Гергьовден, а колоритния местен говор и неповторимата традиционна кухня са една от незабравимите атракции за гостите на селищата от района.
Най-добре развитият занаят в областта е плетенето на една и две куки и бродирането. Бродирането на карета и ковьори все още е популярно сред местните жени. Традиционни архитектурни форми и техники - майсторско съчетаване на ръчни камъни и дялан камък с ковано желязо и дърворезба могат да се видят в къщите, оградите, ресторантите и кафетата в общината. 

Ежегодно над Сапарева баня при Рилските  езера на 19, 20 и 21 август се провежда събор на последователите на Учителя Петър Дънов. Това е съборът на Великото бяло братство. Той се посещава от много последователи на Дънов и туристи, българи и чужденци, които четат учителя, пеят и се молят на български. 

ИНФРАСТРУКТУРА

В последните години цялото внимание в Сапарева баня е фокусирано върху подобряването на туристическата инфраструктура. Засадени са дървета, направени са нови тротоари, построени са кафета и хотели в центъра и около главната улица, водеща към курортно селище Паничище. Развитието на Сапарева баня като планински курорт се дължи до голяма степен на близостта й до София и на нарастващите й възможности за планински, ски, религиозен и балнеолечебен 

туризъм.
2.2. ОБЛАСТ БЛАГОЕВГРАД

2.2.1. Местност Катарино, община Разлог

ПРИРОДЕН РЕСУРС

Географско разположение

Местност „Катарино” се намира на 153 км от София, 3км от гр. Разлог,  10 км от Банско и 96 км от ГКПП Илинден по направление на път II-19 Гоце Делчев – Драма
Живописната местност ”Катарино” е разположена  в полите на Рила в региона на най-високата котловина в Южна България – Разложката, намираща се на 865 м. надморска височина. В близост се намира  Предела – мястото, където се срещат трите планини - Рила, Пирин и Родопите. В средната част релефът на котловината е почти плосък със слаб наклон на изток към Родопите, а на север е хълмист. Оградните високопланински части на Пирин и Рила имат типичен алпийски вид. Впечатляващи форми на релефа са високите скалисти върхове, дълбоките бездънни пропасти, десетките големи и малки циркуси, в дъната на които се намират 186 кристално чисти езера. Регион Разлог,където се намира Катарино, е прочут с водното си богатство. През територията му протичат множество реки, притоци на Места - Исток, Язо, Круше, Бяла река и Годлевска река. Подземните води и карстови пукнатини обуславят голямото водно богатство на региона. Има и находища на топли минерални извори.

Климат 

Климатът е умерено-континентален, със слабо изразено средиземноморско влияние, проникващо по долината на река Места. Районът се характеризира със студена зима, със средна януарска температура -2°С. Снеговалежите са обилни. Снежната покривка се задържа средно 150 дни. Лятото е сравнително кратко и прохладно. Средната юлска температура е 18.6° С. Средната годишна температура е 8.3° С. Температурните инверсии са чести.  През повечето месеци на годината преобладават северозападни и западни ветрове.
Хидроминерални ресурси
В местността „Катарино” има сондаж с  минерална вода , която се характеризира като студена, флуорна, сулфатна, натриева, с неутрално рН. Температура 180С, рН 7.3, обща минерализация 512мг/л. 

Екосъстояние на въздух; естествени надземни водоизточници-реки,езера,язовири; флора и фауна - резервати и т.н.

Разлошкото поле представлява екологично чист район без промишлени предприятия с развит зимен и летен туризъм. Разположението му всред три планини го превръща в изходна точка за пешеходен и еко туризъм в Рила, Пирин и Родопите. Местностите “Предел”, "Бетоловото", “Бойков рид”, “Катарино”, “Перивол” в с.Бачево и “Титевица” в с.Добърско са зони, предлагащи подходящи условия за отдих. От местността “Предел” тръгват множество пътеки към Пирин. Тя се намира на 12 км от Разлог, на 15 км от Банско и на 40 км от Благоевград. Площта и е 4 000 дка и, е на надморска височина 1000-1200 м. Оснвното й предимство е изобилието от питейна вода и добра инфраструктура. Регион Разлог обхваща голяма част от Национален парк “Пирин”. Природата тук е изключително красива и разнообразна. Растителното многообразие на територията на региона е представено от високостеблени иглолистни гори от бял и черен бор, смърч, ела, мура, елха, както и от широколистни букови и дъбови гори. В района се срещат кафявата мечка, вълкът, лисицата, благородният елен, еленът-лопатар, сърната, дивото прасе, глухарът, орелът, яребицата. В множеството езера, реки и потоци най-характерна е балканската пъстърва. В резервата се намира и единственото местонахождение на еделвайс в България.
Културно-историческо наследство 

Забележителности
Подходящи за посещение са града-музей Банско, разположен в подножието на Пирин планина, изходен пункт за дълги и кратки маршрути в Националния парк, известен не само със ски-пистите си, но и с възрожденските си къщи с дебели стени, тайни мазета и високи каменни огради, традиционните механи, в които посетителите могат да вкусят традиционни за района ястия и да се насладят да местните песни и танци. Къщите- музей и паметниците разказват историята на Паисий Хилендарски- авторът на "История Славянобългарска", на Неофит Рилски- основателят на българското светско образование; на Тома Вишанов- бащата на Банската иконописна школа и на поета-революционер Никола Вапцаров.

Белица е една от най-малките общини в югозападна България. Тя се намира сред трите величествени планински вериги: Рила, Пирин и Родопите, които определят нейната уникална природа, фолклор и историята. На територията на общината е реализиран един от най- атрактивните екологични проекти в България- природозащитен резерват на танцуващи мечки. Това е първият на Балканите и в Източна Европа център за реадаптация на танцуващи мечки, изграден на площ от около 120 дка, с финансовата помощ на Международната фондация за защита правата на животните “Четири лапи”. В момента той се обитава от 13 мечки, а скоро ще поеми всички танцуващи мечки в България. 
Лещен и Ковачевица са селата, където можеш да усетиш най-добре магията на Родопите.Бели укрепени къщи с каменни основи и плочести покриви, тесни калдъръмени улички и дворове, надвиснали над пропасти- това е типичният изглед от двете села. 
Традиции, бит, занаяти
В местността „Предел” се провежда и един от най-големите събори на народното творчество в България – “Пирин пее”. Той се организира на всеки две години, през втората половина на месец август. Съборът е своеобразен апотеоз на богатството и разнообразието на народното творчество от Пиринския край – песни, танци, обичаи, обреди, носии и други. 

2.2.2. Община Сандански

САНДАНСКИ

ПРИРОДЕН РЕСУРС

Географско разположение 
Сандански е бързо развиваща се община, с динамично преструктурираща се икономика в посока ефективност и конкурентноспособност. Нейните най-големи богатства са  красивата и запазена природа,  природните ресурси,  уникаленият климат,  огромното културно-историческо наследство.

Община Сандански заема територия от 998,4 км²  покриваща части от планините Пирин, Славянка, Огражден Малешевска и Санданско-петричкото полел
Релефът е изключително разнообразен – равнинен по долината на река Струма, високопланински, среднопланински и предпланински в планините Пирин, Славянка, Огражден и Малешевска. Tова релефно многообразие предопределя и големите разлики в надморската височина, като във високопланинските части на Пирин тя достигат над 2800 метра (с най-високата точка връх Каменица - 2822 м. н.в.), и над 2000 метра за Славянка, а е най-ниска по долината на река Струма след село Левуново, където е малко над 100 м.н.в. 
Климат
Разнообразният релеф в района формира твърде своеобразен и уникален климат. В него се откриват черти на континенталния климат и близката средиземноморска климатична област.

С увеличаване на  надморската височина,  климата става планински с ясно изразено вертикално зониране.

В община Сандански се обособяват четри климатични района – Санданско–Петрички климатичен район, Малешевско-Пирински припланински климатичен район, Планински климатичен район – среднопланинска част, Планински климатичен район – високопланинска част. Средната годишна температура в Сандански (200 м.н.в) е 13,9(С,  в Попина лъка (1203 м.н.в.) е 7,3(С. Средната относителна влажност на въздуха е най-ниската в страната – 66%. Средният брой на дните с валежи над 1 mm е само 69-70. Продължителността на слънчевото греене в Сандански е най-голямата в страната – 2 506 часа. Във връзка със значителното слънцегреене и през зимните месеци снежната покривка в равнинната и предпланинска част на общината  е рядкост – 4 – 5 дни годишно.  Във високопланинската част обаче снежната покривка се задържа от ноември до април – май – над 150 дни годишно. Дните с мъгла през годината са средно 5. Средната скорост на вятъра е 2 m/s. 
Град Сандански има слава на най-добрата естествена лечебница на бронхиална астма в Европа с благодатния си климат, които се отразяват благоприятно и при болни с хронични алергични заболявания на дихателната система. Той се оформя като български климатолечебен и балнеолечебен курорт в средата на 60-те години. През 80-те придобива статут на български курорт с международно значение, статут който е запазил и до днес. В момента балнеологията се развива предимущественоа, а не се развива цялостният уникален комплекс от балнеология и климатолечение, който е без аналог в Европа. Необходимо да се намерят начини за стимулиране, за да се създаде база за целенасочено развитие и на туристическия продукт и съответните инвестиции в него. Климатолечението в комбинация с балнеолечението с минерална вода има един невероятен потенциал за туристическо развитие.

Хидроминерални ресурси
Изключително природно богатство са минералните извори в гр. Сандански и в селата Левуново, Хотово и Катунци. Минералните извори са с различна температура – от 33(С до 83(С, и с дебит 25 l/s.
Минералните води на територията на общината са познати и използвани още от дълбока древност – от траки, от римляни, от славяни и българи, от турци и гърци.

Днес тяхното използване за лечебни цели се е запазило и доразвило.
Екосъстояние на въздух; естествени надземни водоизточници-реки,езера,язовири; флора и фауна - резервати и т.н.
Защитени територии 

Защитените местности и природни забележителности на територията на община Сандански са дадени в следващата таблица.

	Наименование на обекта
	Категория
	Площ, ха

	Национален Парк  “Пирин”
	народен парк
	12 354,4

	Мелнишки скални пирамиди
	защитена местност
	1 173,3

	Резерват “Али ботуш”

(останалата част от 1628 ха се намира в община Хаджидимово)
	резерват
	939,7

	Водопад на р. Санданска Бистрица
	природна забележителност
	0,4


Таблица 1 – Защитени територии и местности в община Сандански
Общата площ на защитените територии в община Сандански е около 140 км², което представлява малко над 14% от територията на общината, доста над средния процент за страната, който е 4,9 % и е близък до 15% за ЕС.

Биоразнообразие
Районът, в който се намира община Сандански, в биогеографско отношение се отнася към южнобългарския биогеографски район Струмско-Местенски подрайон, най-богат на средиземноморски растения и животни. Според типовете зони на растителност в България в района на община Сандански преобладават широколистните листопадни смесени горски и храстови формации. Нискостеблените са бръшлан, смокини, нарове, а високостеблените - бял дъб, габър, бор, по-рядко бреза и върба. В горните части на Пирин преобладават бук, бял бор и мура, а след тях – хвойна и клен, а по високите части на Пирин те отстъпват на алпийските ливади.

Пирин е една от най-оригиналните във флористично отношение наши планини. Тя се характеризира с изключително растително разнообразие и висок процент на ендемичния компонент. Особено важна роля за разпределението на растителните видове играе реакцията на основната скала. Тук се срещат както силикатни, така и варовити терени. Езерата и потоците също разнообразяват условията, създавайки по-влажни местообитания за влаголюбивите видове.

КУЛТУРНО И ИСТОРИЧЕСКО НАСЛЕДСТВО

История на региона
Благоприятният и лековит климат и топлите минерални извори в поречието на  река Струма са предопредели ранното заселване на Санданския район.

Още от най-дълбока древност, по тези места се е поддържал почти постоянно през вековете активен културно-икономически живот, и така чак до наши дни.

Следите от праисторическо, тракийско, елинистично, римско, византийско, турско, възрожденско и съвременно присъствие могат да бъдат открити разпръснати по цялата територия на община Сандански. 

Историческата легенда разказва, че някъде в околностите на днешния град Сандански е роден и израсъл храбрият тракийски вожд Спартак.

Археологическото наследство в общината е едно от най-богатите и разнообразни в България с декларирани над 5000 паметника на културата, застъпващи периода от най-ранните епохи до Късното Средновековие.

Забележителности

Манастири
Община Сандански се е оформила като религиозно и духовно средище в Благоевградска област. На нейна територия се намират повече от една трета от храмовете в областта. Тридесет населени места притежават забележителен и преобладаващо добре поддържан ресурс – повече от 30 църкви паметници на културата, два манастира паметници на културата – единия от които Роженския манастир - най-голямата обител в пиринския край и един от няколкото средновековни български манастири, запазени сравнително непокътнати и до днес. 

Роженският манастир е разположен на около 5 км. от гр. Мелник в ниските части на Пирин. Той предлага изключителна гледка до върховете на Пирин и Беласица, както и до популярните мелнишки мелове – разположени около града пирамидални хълмове, образувани от ерозия на глинена почва. Роженският манастир е най-голямата обител в пиринския край. Според летописи, пазени в Атон, Гърция, той е създаден в далечната 890 г. 
Архитектурно наследство - къщи, селища-резервати и др.
Община Сандански притежава богато културно-историческо наследство, съхранявайки изключително ценни архитектурно-строителни паметници / култови, обществени и жилищни сгради, строителни съоръжения и др./ от античността, Средновековието и Възраждането. Сред запазените обекти най-добре застъпена е жилищната архитектура: антични градски жилища в Античния град на Сандански, ранносредновековни жилища и крепости и средновековни градски жилища в Мелник от времето на Втората Българска държава, цели комплекси и ансамбли от възрожденски жилищни сгради от типа мелнишка градска къща, родопска и огражденско-малешевска къща.
МЕЛНИК

Най-малкият град в България-Мелник, разположен в южната част на Пирин, сгушен сред изключителния природен феномен-Мелнишките пясъчни пирамиди, защитен природен обект. Пясъчниците са най-добрата среда за произвеждане и отлежаване на световно известното Мелнишко червено вино.Те също са перфектен декор за измазаните в бяло,къщи-музеи,запазени от периода на Българското Възраждане(18-19век). Живописен път, лъкатушещ през пясъчните пирамиди, води до Роженския манастир. Манастирската църква „Рождество Богородично” е известна с великолепни олтар от дърворезба,прозорци с цветни стъкла от 17в. и чудотворната икона на Дева Мария. 
Мелник е град, съхранил в значителна степен старинната си архитектура от Средновековието и епохата на Българското Възраждане. 
Притежавайки уникални археологически и архитектурно-художествени забележителности, град Мелник е обявен за град-музей като част от културно-исторически резерват с международно значение.

Археологически разкопки
В хронологичен ред от енеолита специален интерес представляват праисторическите селища /8-7 в. пр.н.е./ при селата Ковачево и Дамяница.

Периодът III-I в. пр.н.е. е слабо изследван, но честите находки от елинистични, македонски и гръцки монети, свидетелстват за приобщаване на местното население към водещата елинистична култура от това време.

Най-големи успехи са постигнати в изследване на античния град под дн.Сандански - най-значимият античен и раннохристиянски център в целия регион, макар че поради добрата запазеност на ранновизантийския културен пласт, римското селище /I-III в./ не е достатъчно проучено.  Особена ценност от периода на ранното християнство /IV-VI в./ представляват 4-те открити базилики, разположени в една сравнително малка по обхват територия около стария център.

Античен и късноантичен град – попадащ в рамките на днешния град Сандански

Археологически паметник на културата с национално значение

Специален интерес в неговите граници представляват  археологическите обекти от V-VI в.-епископската базилика, базиликата на епископ Йоан, раннохристиянски комплекс включващ базилика , стоа и антична улица , експонирани на открито. Извън границите на античния град  е разкрита гробницата-мавзолей на аристократ от римската епоха /II-IV в./,един от малкото подобни  паметници на римската гробищна архитектура в България.

Традиции, бит, занаяти

Празници, фестивали – организират се ежегодно: 
в гр.Сандански 
- музикален фестивал с международно участие „Пирин фолк”
- туристическо изложение „Спа и вино”
в гр. Мелник: 
- Мелнишки вечери на поезията. 

Музеи, изложби, пленери
Археологически музей открит в 1970 г.
Винарни 

Винопроизводството е традиционен поминък. Само в района се отглеждат  някои сортове грозде като широка Мелнишка лъка, Керацуда , като виното от тях би могло да се опита в местните винарни. Известни изби, произвеждащи висококачествено вино са тези в с. Хотово и с. Хърсово.

ТРЕТА ЧАСТ : ОБОБЩЕН   SWOT   АНАЛИЗ в областта на спортНИЯ, здравНИЯ и уелнес туризмА  за Струмско-Местинския подрегион на югозападен регион

	СИЛНИ СТРАНИ


	СЛАБИ СТРАНИ



	1.Геостратегическо местоположение:

- близост да национални граници-

   Гърция, РМакедония и РСърбия

- близост до столичния град

- преминаване на Европейски пътища 
   № 4 и № 8

- близост до международни летища-
   София,Солун

	1.Не добро  състояние на междуселищната инженерна инфраструктура- необходимост от оптимизиране и реновиране



	2.Разнообразни природни условия благоприятстващи развитието на спортен,здравен и уелнес туризъм

– релеф, климат и хидроминерални

  ресурси


	2.Недостатъчно изградена туристическа инфраструктура – информационни бюра, рекламни центрове. Неразработени и/или недобре маркирани екопътеки, планински маршрути, указателни табели и др.

	3.Чиста околна среда, без промишлени замърсявания- богата флора и фауна, съхранена природна среда.


	3. Недооценен и  неизползван  потенциал за туристически атракции. 



	4.Наличие на защитени територии от национално значение.


	4.Неразработени възможности  за различни видове спорт.

	5. Богато културно-историческо наследство и традиции, определящи уникалната идентичност на региона. Добре развита мрежа от  културни институции от местно, регионално и национално значение.


	5.Неблагоприятна демографска структура и тенденции – намаляване и застаряване на населението,  висока миграция към столичния град и емиграция.



	6.Сравнително добре развита инженерна инфраструктура :

- пътища

- водоснабдяване

- телефонизация

- оптични кабели, включително ТГ

- енергоснабдяване


	6. Неактуализирани общи и подробни устройствени планове, в съответствие със Областната стратегия за развитие и общинските планове за развитие. Липса на секторни регионални стратегии.



	7. Потенциал за развитие на селското стопанство – традиции в лозарство, винарство, зеленчукопроизводство, овощарство и животновъдство на свободна паша.


	7. Наличие на строежи неизползвани като ресурс за развитие на туризма -изоставени, незавършени постройки; съществуващи остарели нефункциониращи и/или неефективни сгради.



	8. Производство на екологично чисти храни, билки и биопродукти. 


	8. Липса на стратегия за развитие на спортен, здравен и уелнес туризъм.



	9.Добро образователно равнище в големите общински центрове.

 - Наличие на утвърдени висши учебни заведения в София и Благоевград.

 - Развита мрежа на професионални училища.


	9. Недостиг на добре подготвени кадри в областта на туризма.

	ВЪЗМОЖНОСТИ


	ЗАПЛАХИ



	1.Наличие на международни и национални програми за стимулиране на развитието алтернативни форми на туризъм.


	1. Забавяне на регионално-значими инфраструктурни проекти, касаеща обновчване на инженерната инфраструктура.



	2.Развитие на трансгранично сътрудничество със съседните страни –Гърция, Сърбия и Македония във всички сфери на културния обмен и туризма.


	2. Опасност  от свръхзастрояване поради повишен ръст  в развитието на туризма. 


	3. Използване на ресурса от незавършено строителство и нефункциониращи обществени сгради за целите на туризма.


	3. Създаване на възможности за нарушаване на екологичното равновесие в резултат на бързото развитие на СПА и уелнес туризма.

	4. Изготвяне на стратегия  за  развитие на спортен,здравен и уелнес туризъм, включваща оптималното използване на природния и културно-исторически потенциал на региона. 


	4.Неразширяване на защитените територии от страна на държавата, при наличие на условия за това.



	5. Разработване на учебни програми във Висшите и професионални училища, обучаващи кадри на туризма, основно насочени към практически знания и умения. 
	5. Задълбочаване на неблагоприятните демографски тенденции – миграция към столицата и емиграция.




Таблица 2 – SWOT анализ на възможностите за развитие на спортен, здравен и уелнес туризъм  в югозападен регион

Фиг. 1  Графика на SWOT анализа за възможностите за развитие на 
        спортен,здравен и уелнес туризъм  за югозападен регион
Изводи:

· Графиката  на SWOT – анализа показва, че възможностите за развитие на спортен, здравен и уелнес туризъм  в югозападен регион се намират в най-благоприятния квадрант – висока степен на силни страни и голям потенциал от възможности.
· Разстоянието между силните и слабите страни е голямо – т.е. преодоляването им ще изисква продължителен период от време.

· Равнището на заплахите не е много високо, което предполага сравнително малък риск при изпълнение на стратегическите направления и специфични цели. 

· Постигането на целите ще се осъществи, чрез отчитане на реалностите и предприемане на активни дейности за неутрализиране на неблагоприятното влияние на заплахите и слабите страни.

· Необходимо е разработване на цялостна целенасочена и финансово

           обезпечена политика. При нейното осъществяване регионалните и
           местни власти, частните предприемачи, учебни заведения и

           неправителствените организации ще играят съществена роля в 
           предлагането и разработването на програми и проекти за пълно усвояване 

           на потенциала на региона по отношение на спортен, здравен и уелнес

           туризъм.

С оглед всичко изложено до тук бихме могли да предложим някои насоки за развитие на спортен, здравен и уелнес туризъм в представения регион:
НАСОКИ ЗА РАЗВИТИЕ НА СПОРТЕН,ЗДРАВЕН И УЕЛНЕС ТУРИЗЪМ 

· Изработване на регионална стратегия за развитие на комплексен туризъм.

·    Внедряване на комплексния регионален туристически продукт.

· Реклама и маркетинг на комплексния регионален туристически продукт.

· Развитие на регионална туристическа информационна система – мрежа от туристически информационни центрове, туроператори, туристически маршрути, атракции и обекти.

· Повишаване на информираността на обществото по отношение на околната среда и природни ценности.

·    Възстановяване на традициите на климато и балнеотуризма в региона и 

развиването им съобразно съвременните тенденции.          

· Маркетинг и реклама на климато и балнеотуризма в региона.

· Екологично възпитание и обучение на младежите.

· Развитие на екологични маршрути за туризъм и екологични пътеки.

· Развитие на природо-познавателен и еко-туризъм.

· Изграждане на зони за рекреация и спорт.

· Реновиране на SPA – центровете и изграждане на нови.

·  
Утвърждаване на културния туризъм в областта и предлагането му като част от уелнес програмите

·  
Развитие на алтернативни форми на туризъм – селски, ловен, 

          
риболовен и др.

· Включване на спортния, здравния и културния туризъм в пакета услуги предлаган при трансгранично развитите дестинации. 

· Насърчаване сътрудничеството между бизнеса и образователните институции, с цел повишаване квалификацията и компетентностите на работната сила, според нуждите на регионалния пазар на труда.
· Тиражиране на рекламни материали и промоция на международни и национални туристически борси на туристическия продукт – Блестящи планини.

· Оптимизиране управлението на защитените територии.

· Прилагане на европейските норми и стандарти за биоземеделие и екопродукция.

· Прилагане на регламентирана система за билкопроизводство и билкосъбиране.
· Разработване на система от мероприятия за поддържане на оптимални дивечови популации и оптимизирани режими за лов и риболов.
· Намаляване на вредните емисии от автотранспорта, чрез    въвеждане на екологично гориво и др. мерки.

Показатели за оценка на развитието на спортния, здравния и уелнес туризма 
Индикатори за въздействие

· Увеличение на туристическия поток в областта след 24 месеца

Индикатори за резултат

· Степен на удовлетвореност на клиентите от новия туристически продукт (%)

· Средна стойност на туристическия престои (в евро)

· % създадени или нови бази/легла предлагащи продукта

· Най-предпочитани услуги от клиентите (%)

Индикатори за продукт

· Брой туристически атракции създадени/подобрени

· Брой на обновените и новосъздадени бази или легла

· Брой хотели предлагащи продукта

· Брой туристически фирми предлагащи продукта „Блестящи планини”

